Plaid Cymru: Galw ar ACau i wrthwynebu tanio Erthygl 50 - BBC Cymru Fyw
Plaid Cymru: Galw ar ACau i wrthwynebu tanio Erthygl 50
http://www.bbc.com/cymrufyw/38888079
Mae Plaid Cymru wedi cadarnhau y bydden nhw'n gorfodi pleidlais ar danio Erthygl 50 yn y Cynulliad ddydd Mawrth.
Mae'r blaid yn galw ar Aelodau Cynulliad i wrthwynebu dechrau'r broses Brexit nes bydd sicrwydd yn cael ei roi am y farchnad sengl.
Mae Prif Weinidog Cymru, Carwyn Jones eisoes wedi dweud na ddylid rhwystro Erthygl 50 - sef dechrau'r broses y DU o adael yr Undeb Ewropeaidd - ond bod hawl gan Aelodau Cynulliad i fynegi barn.
Dywedodd llefarydd ar ran UKIP bod cynnig Plaid Cymru yn "warthus".
'Mynegi barn'
Mae'r cynnig, fydd yn cael ei drafod ddydd Mawrth, yn galw ar weinidogion i barchu lle Cymru o fewn y Farchnad Sengl, rhywbeth gafodd ei gynnwys mewn papur gwyn gafodd ei lunio ar y cyd rhwng Llafur a Phlaid Cymru.
Ond nid yw'r cynnig yn son am wrthwynebu tanio Erthygl 50.
Dywedodd Aelod Cynulliad Plaid Cymru, Steffan Lewis: "Pan fydd y papur gwyn yn cael ei drafod yn y Cynulliad ddydd Mawrth, rydym ni yn credu ei bod hi'n gwbl addas i Aelodau Cynulliad gael mynegi barn ar danio Erthygl 50."
Dywedodd llefarydd ar ran Mr Jones: "Mae'r penderfyniad wedi ei wneud bydd y DU yn gadael yr Undeb Ewropeaidd. Y sialens yr ydyn yn ei wynebu nawr yw sicrhau bod Cymru yn cael y cytundeb gorau ynghyd a'r DU."
Mae disgwyl i'r Ceidwadwyr ac UKIP bleidleisio yn erbyn y newid sydd yn cael ei gynnig gan Plaid Cymru.
Dywedodd llefarydd ar ran UKIP bod argymhelliad Plaid Cymru yn "warthus" a dylai Plaid Cymru "barchu dymuniad pobl Cymru".
Fe bleidleisiodd mwyafrif o bobl Cymru dros adael yr Undeb Ewropeaidd yn y refferendwm ym mis Mehefin.
Yn y Senedd nos Lun, roedd Plaid Cymru wedi colli cynnig i geisio gorfodi Llywodraeth y DU i adrodd 'nol i'r Cynulliad ar effaith colli arian Ewropeaidd yn sgil Brexit.
Roedd Aelod Dwyrain Caerfyrddin a Dinefwr Jonathan Edwards wedi ceisio newid y mesur fyddai'n tanio Erthygl 50, gan ddadlau y byddai'n arwain at "y weithred fwya' mewn hanes economaidd o ran colli swyddi".
"Efallai bod [y mesur] yn fyr ond mae'n llawn - llawn o Brexit sy'n anwybyddu addewidion gafodd eu gwneud yn ystod ymgyrch Vote Leave," meddai wrth ASau, gan gyfeirio at addewid i gyfnewid grantiau o'r UE gydag arian o lywodraeth y DU.